KIRJALLINEN KYSYMYS P-0729/00 esittäjä(t): Daniel Varela Suanzes-Carpegna (PPE-DE) komissiolle. EU:n ja Korean välinen kokous: Euroopan laivanrakennusteollisuus.



Virallinen lehti nro 330 E , 21/11/2000 s. 0210 - 0211



KIRJALLINEN KYSYMYS P-0729/00 esittäjä(t): Daniel Varela Suanzes-Carpegna (PPE-DE) komissiolle (6. maaliskuuta 2000) Aihe: EU:n ja Korean välinen kokous: Euroopan laivanrakennusteollisuus Euroopan komission jäsen Erkki Liikanen osallistui viime joulukuussa Euroopan parlamentin teollisuusvaliokunnan kokoukseen, jossa hän ilmoitti, että komissio aikoo järjestää kokouksen Korean kanssa keskustellakseen laivanrakennusteollisuuden nykyisistä kansainvälisistä ongelmista ja konkreettisesti Korean harjoittamasta epäterveestä kilpailusta tällä alalla. Voiko komissio kertoa, onko Korean kanssa jo pidetty tällaista kokousta ongelmien käsittelemiseksi? Jos on, voiko komissio kertoa, millä tasolla kokous pidettiin, mitä asioista oli kokouksen tai kokousten esityslistalla ja mitä tuloksia saavutettiin? Voiko komissio tehdä selkoa strategiasta ja toimista, joita Korean kanssa ylläpidettyjen yhteyksien pohjalta on hyväksytty tai aiotaan hyväksyä? Voiko komissio kertoa, mikä on Korean kanssa järjestettävien tulevien kokousten aikataulu, mitä asioita on esityslistalla ja millä tasolla kokoukset pidetään? Pascal Lamyn komission puolesta antama vastaus (5. huhtikuuta 2000) Teollisuusneuvoston 9. marraskuuta 1999 tekemien johtopäätösten perusteella Euroopan unionin ja Korean välillä käynnistettiin kahdenvälinen vuoropuhelu ratkaisujen etsimiseksi laivanrakennusalan vilpillisen kilpailun aiheuttamiin ongelmiin. Komissio ilmoitti Korealle, että ellei tyydyttävään tulokseen päästä, Euroopan teollisuus saattaa piakkoin tehdä komissioon valituksen kaupan esteistä annetun asetuksen perusteella. Tämä menettely voi lopulta johtaa asian viemiseen Maailman kauppajärjestöön. Ensimmäisen kerran osapuolet olivat yhteydessä toisiinsa Pariisissa 14. joulukuuta 1999, minkä jälkeen komission valtuuskunta kävi Soulissa 10.11. helmikuuta 2000 saadakseen korealaisilta selkeitä sitoumuksia. Nämä sitoumukset edellyttivät, että Korea tunnustaa olevansa vastuussa alan tämänhetkisestä kriisistä, sitoutuu olemaan puuttumatta toimenpiteisiin, joilla pyritään pelastamaan konkurssissa olevat korealaistelakat, sekä noudattaa kirjanpidossaan avoimuuden sääntöjä ja erityisesti kansainvälisiä standardeja, joiden avulla voidaan käsitellä kaikki kustannukset alusten hinnoittelua varten. Korea ei tässä vaiheessa hyväksynyt eurooppalaisen osapuolen ehdotusta. Yhteisön uhatessa Koreaa kanteen nostamisella tämä ehdotti kuitenkin kolmatta neuvottelukierrosta järjestettäväksi 14.16. maaliskuuta 2000 mahdollisen kaupallisen selkkauksen ratkaisemiseksi. Korea hyväksyi lopulta 29. maaliskuuta 2000 lähes kaikki komission esittämät sitoumukset. Jos sopimukseen päästäisiin lähiaikoina, komissio valvoisi yhteistyössä Euroopan teollisuuden ja jäsenvaltioiden kanssa erittäin tarkasti, että korealaiset noudattavat sitoumuksiaan. Tässä tilanteessa komissio voisi hyvin pian ehdottaa neuvottelua Korean kanssa konkreettisten ratkaisujen löytämiseksi teollisuuttamme kohtaaviin ongelmiin. Euroopan teollisuus on ilmoittanut valittavansa Korean valtiontukia koskevasta käytännöstä komissioon kaupan esteistä annetun asetuksen perusteella, ellei näitä sitoumuksia noudateta tai ellei markkinoilla päästä konkreettisiin tuloksiin. Jos kannekirjelmässä esitetyt todisteet ovat riittävät, komissio on valmis käynnistämään tutkimuksen, joka saattaa päätyä käsiteltäväksi WTO:n riitojenratkaisuelimessä. Näin Euroopan unioni voisi löytää ratkaisun, jolla voitaisiin langettaa seuraamuksia näistä menettelyistä.